એ વાત તો સૌ જાણે છે કે લંડન ભયંકર મોંઘું શહેર છે, પરંતુ અત્યારે ત્યાંના રિયલ એસ્ટેટ માર્કેટમાં મકાનોની માગ છેલ્લાં છ વર્ષમાં સૌથી તળિયે જઈને બેઠી છે. ત્યાંના એસ્ટેટ એજન્ટો એકસૂરે કહી રહ્યા છે કે અત્યારે કશું વેચાઈ રહ્યું નથી અને નાતાલ પહેલાં એમાં કશો સુધારો થાય એવું લાગતું પણ નથી. હજી આ વર્ષે જ ત્યાંના પ્રૉપર્ટી માર્કેટમાં લાકડાછાપ તેજી હતી, પરંતુ આ તેજીનો ગુબ્બારો અચાનક ફૂટી જવાનું કારણ એ છે કે અતિશય નફો રળવાની લાલચે પ્રૉપર્ટીના ભાવ ત્યાંના લોકોની આવકને પણ ઓવરટેક કરી ગયા. લંડનમાં લોકોની સૅલરી દર વર્ષે સરેરાશ એક ટકા જેટલી વધે છે એની સામે મકાનોના ભાવમાં સીધો ૧૫ ટકાનો વધારો ઝિંકાઈ ગયો. બસ, એટલે લોકોએ હમણાં મકાનો ખરીદવાનું મુલતવી રાખ્યું છે અને એસ્ટેટ એજન્ટો મકાનોનાં લીફલેટનાં તોરણ બનાવીને ગ્રાહકોની રાહ જોયા કરે છે.